VF Plus-kandidaat vir Kaap is eks-ANC-boetie | Maroela Media
Adv. Lennit Max spits hom nou op op die burgemeesterskap in die Wes-Kaap. (Foto: Facebook)
Die Vryheidsfront Plus het die kleurvolle Wes-Kaapse politikus adv. Lennit Max as burgemeesterskandidaat aangewys.
Max, 'n voormalige Wes-Kaapse polisiekommissaris, was tot baie onlangs nog 'n lojale ANC-lid, maar het verlede maand na die VF Plus oorgeloop.
Hy is 'n vertroueling van die minister van polisie, genl. Bheki Cele, en het tot onlangs as Cele se spesiale adviseur gedien.
Tydens die bekendstelling van sy kandidatuur Woensdag by die VF Plus se parlementêre kantoor het Max, wat ook al senior posisies beklee het in die DA en die destydse Onafhanklike Demokrate, aan die media vertel hy het nog altyd geglo in selfbeskikking, dat hy gekant is teen regstellende aksie en dat bruin sowel as wit mense tans deur die ANC uitgeskuif word.
Max blyk oortuig te wees dat die VF Plus, wat tans een setel in die Kaapse stadsraad met sy 232 lede het, die verkiesing gaan wen en dat hy dan burgemeester gaan word. Hy het herhaaldelik aan die mediakorps vertel wat sy planne is "wanneer" hy ná 1 November die burgemeester is.
Max het ook ondersteuners van Wes-Kaapse sesessie (die sogenaamde Cape Exit-groepering) uitgenooi om die VF Plus hul spreekbuis te maak. Max het voorts uitgewys dat sy berese politieke geskiedenis toon hy is lojaal aan beginsels en aan die mense wat hom verkies het; nie blind lojaal aan 'n politieke party nie.
Daarbenewens het Max vertel van sy eie persoonlike swaarkry, sy trou aan die VF Plus beloof, en aangevoer dat die polisie se nuutgestigte spesialis-eenheid teen bendegeweld sý idee was.
Die leier van die VF Plus, dr. Pieter Groenewald, het 'n bietjie sand op al die vlamme gegooi deur uit te wys dat die VF Plus ten gunste van selfbeskikking is, en sesessie as een van die moontlikhede beskou.
Op 'n vraag hoe die VF Plus as opsie aan Kaapse bruin kiesers voorgehou gaan word gegewe die party se verankering in wit Afrikanernasionalisme, het Groenewald en die VF Plus se Wes-Kaapse leier, dr. Corné Mulder, gesê tye het verander en dat die VF Plus 'n tyd gelede hul missie en grondwet aangepas het.
"Die party veg nou vir die regte van alle minderhede."
Bruin kandidate maak nou 68% van die VF Plus se kandidate op die kandidatelys vir Kaapstad uit. Onder hulle tel Grant Marais, seun van oudpremier Peter Marais. Die oudpremier is tans die VF Plus se enigste lid in die Wes-Kaapse wetgewer.
Die VF Plus, wat sterk groei in Kaapstad verwag, se huidige stadsraadslid, Erika Botha-Rossouw, is tweede op die lys.
Die VF Plus neem vanjaar aan die verkiesing deel in alle Wes-Kaapse munisipaliteite, behalwe Prins Albert en Bitou (Plettenbergbaai).
Bejaarde gooi beweerde boef met pot
Motoris dood ná skietvoorval op N2
En so suipel die ANC in alles in sonder veel moeite en niemand verroer 'n vinger om dit te stuit nie.